
Ne-bezpečnosť umelej inteligencie

V tejto časti seriálu budeme pokračovať v začatej téme vibecodingu. Hneď v úvode si pripomeňme, že veľké jazykové modely (LLM) a vibecoding nástroje nepopierateľne transformovali softvérové inžinierstvo a vývoj používateľských rozhraní (UI). Medzi najprogresívnejšie nástroje v tejto oblasti určite patrí Vercel v0 – generatívny systém poháňaný AI, ktorý umožňuje vývojárom vytvárať frontendové (React, Tailwind, shadcn) komponenty na základe textových inštrukcií (promptov). Schopnosť v0 premeniť textový prompt na plne funkčné UI prináša nepopierateľnú efektivitu, dramaticky skracuje čas potrebný na prototypovanie a nasadenie aplikácií, avšak s narastajúcou adopciou tohto typu vývoja vznikajú otázky týkajúce sa bezpečnosti vygenerovaného zdrojového kódu.

Platforma Vercel v0
v0 funguje na princípe iteratívneho generovania kódu. Používateľ zadá popis požadovaného rozhrania a v0 vygeneruje produkčne pripravený kód s využitím knižnice React. Systém optimalizuje kód pre okamžité nasadenie pričom využíva framework Tailwind CSS na zabezpečenie responzivity a vizuálnej konzistencie. Hlavným prínosom je abstrakcia ručného písania programového kódu.
Z pohľadu softvérovej architektúry v0 nevytvára kód s využitím striktných syntaktických a bezpečnostných pravidiel, ale štatistickej pravdepodobnosti výskytu textových reťazcov v trénovacích údajoch. Jednoducho kompiluje = spája reťazce, ktoré boli vstupom pri učení jeho LLM. Práve to je dôvodom možnej infiltrácie bezpečnostných problémov. Model generuje kód, ktorého výstup spĺňa vizuálne požiadavky vývojára, no pretože nebol napísaný príkaz po príkaze (riadok po riadku), môže obsahovať skryté logické chyby alebo bezpečnostné zraniteľnosti. Ide o tzn. „halucinácie“ = prevzatie nekorektných vzorov pri trénovaní LLM.

Efektivita verzus bezpečnosť
Hlavným rizikom pri integrácii kódu z v0 do produkčných systémov je kognitívne skreslenie vývojárov. Keďže vygenerované komponenty vyzerajú profesionálne a vizuálne fungujú presne podľa očakávaní, programátori majú tendenciu vynechať dôkladnú revíziu kódu (napr. pomocou nami spomínaných Vibe-Eval či Code Review nástrojov). AI generovanie programového kódu však obchádza tradičné mechanizmy statickej analýzy pokiaľ nie sú priamo implementované v konkrétnom generátore, alebo v externom kontrolnom nástroji.

Konkrétny príklad zraniteľnosti – Client-Side URL Injection v komponente
Popíšeme si jednoduchý, no mimoriadne frekventovaný príklad zraniteľnosti, ktorý môže viesť napr. k spusteniu škodlivého skriptu. Vývojár zadá prompt: „Vytvor moderné tlačidlo pre profil používateľa, ktoré obsahuje odkaz na jeho osobnú webovú stránku pričom tento odkaz bude možné upravovať“. Model vygeneruje štandardný HTML tag <a> a prepojí jeho atribút href s údajmi, ktoré môže používateľ meniť, pričom môže, ale aj nemusí kontrolovať ich obsah. Model logicky splní úlohu – tlačidlo funguje, obsah odkazu sa dá upravovať a po kliknutí naň sa otvorí požadovaná stránka. Z hľadiska bezpečnosti tu však môže dôjsť ku kritickému zlyhaniu. Predstavme si napr. vygenerovanú funkciu:

export function UserProfileCard({ user }) {
  return (
    ...
    <h2 className="text-xl font-bold mt-4">{user.name}</h2>
    <p className="text-gray-500 text-sm">{user.bio}</p>
    <a 
      href={user.websiteURL} 
      className="inline-block mt-4 text-blue-600 hover:underline text-sm font-medium"
    >Navštíviť osobnú webovú stránku</a>
    ...
  );
}

Obr. 1 UI komponent vygenerovaný pomocou Vercel v0

Vývojár sa spolieha na to, že používateľ zadá do poľa websiteURL korektnú URL adresu, napr. https://softengine.sk. Generátor však môže na validáciu v komponente „zabudnúť“ a môže očakávať, že vstupné údaje budú vždy správne a bezpečné – takto sa to predsa naučil pri svojom tréningu.
Ak útočník zmení hodnotu websiteURL na špeciálne upravený reťazec, napr. na výkonný systémový príkaz či skript, môže úplne obísť zamýšľanú funkcionalitu odkazu na webovú stránku. V momente, kedy obeť klikne na odkaz, prehliadač namiesto otvorenia novej stránky vykoná podhodený kód. V reálnom scenári útočník určite nepoužije neškodnú výstrahu. Otvára sa mu široká škála skrytých útokov, ktorých aktiváciu si zabezpečí prostredníctvom banálneho kliknutia na odkaz.

Kde sa stala chyba?
Ak generátor splní zadanie „povrchne“, tzn. prepojí objekt user.websiteURL s atribútom href bez validácie vstupu pretože uvažuje iba v kontexte kompilácie vzorových textov, implementuje najjednoduchšiu, avšak nebezpečnú cestu. Vygenerovaný komponent bude automaticky dôverovať akémukoľvek reťazcu, ktorý dostane na vstupe. Vývojár, ktorý by tento kód skopíroval do produkcie, by síce získal pekné a funkčné tlačidlo, no prehliadol by banálnu chybu.
Obrana proti tomuto typu útoku je pritom mimoriadne jednoduchá. Stačí overiť, či URL adresa začína štandardným webovým protokolom (napr. http://, alebo https://). Ak podmienku nespĺňa, odkaz sa znefunkční, alebo nahradí bezpečnou alternatívou:

export function SafeUserProfileCard({ user }) {
  // Over ci URL zacina bezpecnym protokolom
  const isSafeURL = user.websiteURL.startsWith('http://') || user.websiteURL.startsWith('https://');
  
  return (
    ...
    <h2 className="text-xl font-bold mt-4">{user.name}</h2>
    <p className="text-gray-500 text-sm">{user.bio}</p>
    <a 
      href={isSafeURL ? user.websiteURL : '#'} 
      onClick={!isSafeURL ? (e) => e.preventDefault() : undefined}
      className="inline-block mt-4 text-blue-600 hover:underline text-sm font-medium"
    >Navštíviť osobnú webovú stránku</a>
    ...
  );
}

Obr. 2 Programový kód UI komponentu vygenerovaný pomocou Vercel v0

Na obr. 2 vidíme, že v našom prípade Vercel v0 vytvoril správny kód, v ktorom automaticky implementoval validáciu vstupného reťazca. Po zmene obsahu editovateľného poľa websiteURL kód skontroluje či zadaný text začína štandardnými webovými protokolmi. Sme si však na 100% istí, že generátor vždy vygeneruje kód obsahujúci túto banálnu kontrolu?
Tento príklad demonštruje, že aj ten najjednoduchší HTML tag môže predstavovať vážne bezpečnostné riziko ak je vygenerovaný bez kontextuálnej kontroly bezpečnosti. Pri používaní AI generátorov teda platí jedno základné pravidlo – každý vygenerovaný kód musí pred nasadením prejsť revíziou so zameraním na to, či spĺňa aspoň tie najjednoduchšie bezpečnostné pravidlá.

